Мектеп парламентінің жүйелі жұмысы
«Адал азамат» біртұтас тәрбие бағдарламасымен ықпалдастыру
Кіріспе
Бала кезінен қалыптасатын білім, құндылықтар мен моральдық принциптер – болашақ ұрпақтың елге не әкелетінін айқындайды. Қазіргі жастар – Қазақстанның болашағы, ақыл-ой әлеуеті мен тірегі. Сондықтан мектеп қабырғасынан бастап оқушыларды адалдыққа, жауапкершілікке, еңбекқорлыққа, патриотизмге және белсенді азаматтық ұстанымға тәрбиелеу – басты міндет.
Осы бағытта Мектеп парламенті «Адал азамат» біртұтас тәрбие бағдарламасының негізгі идеяларын іске асыратын маңызды алаң болып табылады. Парламент қызметі оқушыларды демократиялық мәдениетке, көшбасшылыққа, әділдік пен қоғамдық жауапкершілікке баулиды.
«Адал азамат» бағдарламасымен байланысы
«Адал азамат» бағдарламасының негізгі құндылықтары:
· Адалдық пен әділдік
· Еңбек пен жауапкершілік
· Патриотизм және ұлттық құндылықтар
· Заңға бағыну және тәртіп
· Қоғамға қызмет ету
Мектеп парламентінің барлық жобалары мен фракциялары осы құндылықтарды оқушы бойына жүйелі түрде сіңіруге бағытталған.
Мектеп парламентінің мақсаты
Еліміздің мүддесін ойлайтын, білімді, еңбекқор, әділетті, рухани бай, салауатты өмір салтын ұстанатын, ұлттық құндылықтарды құрметтейтін «Адал азамат» тұлғасын қалыптастыру.
Міндеттері
· Оқушылардың өзін-өзі басқару жүйесіне белсенді қатысуын арттыру;
· Көшбасшылық, шығармашылық және әлеуметтік жауапкершілік дағдыларын дамыту;
· Оқушылардың қызығушылығы мен қабілетіне сәйкес жобалық жұмыстарды жүзеге асыру;
· Мектептегі тәрбие, білім және қоғамдық өмір арасындағы бірлікті қамтамасыз ету;
· Балалардың бос уақытын тиімді әрі мазмұнды ұйымдастыру.
Мектеп парламентінің құрылымы
(«Адал азамат» құндылықтарымен сәйкестігі)
1. RULES & LAWS – Құқық және тәртіп
Құндылықтары: адалдық, әділдік, заңға бағыну
· Әлімжеттіктің алдын алу
· Құқықтық сауаттылықты арттыру
· «Өз құқығым» дөңгелек үстелдері
2. INFO TIMES – Ақпарат
Құндылықтары: ашықтық, жауапкершілік
· Мектеп жаңалықтарын жариялау
· Сауалнамалар, тікелей эфирлер
· Ақпараттық мәдениет қалыптастыру
3. THE STRONGEST – Спорт және салауатты өмір салты
Құндылықтары: еңбек, тәртіп, денсаулық
· Спорттық жарыстар
· Ұлттық ойындарды насихаттау
· Денсаулық күндері
4. PSYCHOLOGY LESSONS – Өзін-өзі тану
Құндылықтары: адамгершілік, рухани даму
· Психологиялық тренингтер
· Адамгершілік тәрбие сағаттары
5. KIND HEARTS – Қамқорлық (еріктілік)
Құндылықтары: мейірімділік, қоғамға қызмет
· Қайырымдылық акциялары
· Қарттарға, мұқтаж жандарға қолдау
6. CULTURE & FUTURE – Мәдениет және өнер
Құндылықтары: ұлттық бірегейлік, патриотизм
· Мемлекеттік мерекелер
· Шығармашылық байқаулар
· Өнер мен мәдени мұраны дәріптеу
7. IQ-ALAMAN – Дебат және зияткерлік даму
Құндылықтары: білім, сыни ойлау, әділ пікір
· Интеллектуалдық ойындар
· Дебаттар, пікірсайыстар
· Кітап оқу жобалары
8. ECO LIFE – Экология және еңбек
Құндылықтары: еңбекқорлық, табиғатқа жауапкершілік
· Сенбіліктер
· Ағаш отырғызу
· Экологиялық акциялар
Жобалық менеджмент
Парламент жұмысы жобалық менеджмент негізінде ұйымдастырылады. Әр фракция:
· Мақсат қояды
· Іс-шара жоспарын жасайды
· Нәтижесін бағалайды
Бұл тәсіл оқушыларды нақты нәтиже үшін жауап беруге, жоспарлауға және топпен жұмыс істеуге үйретеді.
[bookmark: _GoBack]Күтілетін нәтижелер
· Оқушылардың мектеп өміріне қызығушылығы мен белсенділігі артады;
· Көшбасшылық, жауапкершілік, өзін-өзі бағалау қалыптасады;
· Демократиялық мәдениет пен пікір алуандығы дамиды;
· Мұғалім-оқушы-әкімшілік арасындағы өзара сенім нығаяды;
· Мектеп парламенті «Адал азамат» моделін жүзеге асыратын тиімді алаңға айналады.

Қорытынды
Мектеп парламенті – тек ұйым емес, бұл болашақ азаматты қалыптастыратын тәрбие мектебі.
«Адал азамат» бағдарламасымен бірлікте жұмыс істей отырып, мектеп парламенті:
· елін сүйетін,
· адал еңбек ететін,
· әділ шешім қабылдай алатын,
· қоғамға қызмет етуге дайын
саналы ұрпақты тәрбиелеуге ықпал етеді.
Жастар – Қазақстанның болашағы. Ал сол болашақтың берік болуы – бүгінгі мектептегі тәрбиеге тікелей байланысты.



























БАЯНДАМА МӘТІНІ
Құрметті әріптестер, қадірлі ұстаздар, оқушылар!
Бүгін мен сіздердің назарларыңызға Мектеп парламентінің жүйелі жұмысы және оны «Адал азамат» біртұтас тәрбие бағдарламасымен ықпалдастыру тақырыбындағы баяндамамды ұсынамын.
Ел болашағы – өскелең ұрпақтың қолында. Ал сол ұрпақтың қандай азамат болып қалыптасатыны бала кезінен алған біліміне, бойына сіңген құндылықтары мен моральдық принциптеріне тікелей байланысты. Бүгінгі жастар – Қазақстанның ертеңі, оның ақыл-ой әлеуеті, тірегі мен үміті. Сондықтан мектеп қабырғасынан бастап оқушыларды адалдыққа, жауапкершілікке, еңбекқорлыққа, патриотизмге тәрбиелеу – баршамыздың ортақ міндетіміз.
Осы орайда «Адал азамат» біртұтас тәрбие бағдарламасының негізгі мақсаты – елін сүйетін, әділетті, білімді, еңбекқор, ұлттық құндылықтарды құрметтейтін тұлға қалыптастыру. Бұл міндеттерді жүзеге асыруда Мектеп парламенті маңызды рөл атқарады.
Мектеп парламенті – бұл оқушылардың өзін-өзі басқару ұйымы ғана емес, ол – демократиялық мәдениетті, азаматтық жауапкершілікті және көшбасшылық қабілеттерді қалыптастыратын үлкен тәрбие алаңы. Парламент жұмысына қатысу арқылы оқушылар өз пікірін ашық айтуға, шешім қабылдауға, жауапкершілік алуға және қоғамға қызмет етуге үйренеді.
Біздің мектеп парламенті 8 фракциядан тұрады. Әр фракция «Адал азамат» бағдарламасының құндылықтарымен тікелей байланысты жұмыс атқарады.
Мысалы, Құқық және тәртіп фракциясы оқушылар арасында заңға бағыну, әділдік пен сыйластықты қалыптастырып, әлімжеттіктің алдын алуға бағытталған жұмыстар жүргізеді.
Ақпарат фракциясы мектеп өміріндегі жаңалықтарды жариялап, ашықтық пен жауапкершілік қағидаларын насихаттайды.
Спорт және салауатты өмір салты фракциясы оқушыларды денсаулықты сақтауға, тәртіп пен табандылыққа баулиды.
Қамқорлық фракциясы мейірімділік пен қайырымдылықты дәріптеп, әлеуметтік жауапкершілікті арттырады.
Ал Экология және еңбек фракциясы табиғатты қорғау, еңбекқорлық пен жауапкершілік құндылықтарын қалыптастыруға үлес қосады.
Сонымен қатар, парламент құрамындағы IQ-ALAMAN дебат фракциясы оқушылардың білім сапасын арттыруға, сыни ойлау мен пікір мәдениетін дамытуға бағытталған зияткерлік жобаларды жүзеге асырады. Бұл – адал ойлайтын, саналы азамат тәрбиелеудің нақты көрінісі.
Мектеп парламентінің жұмысы жобалық менеджмент негізінде ұйымдастырылады. Әр фракция өз жобасының мақсатын анықтап, жоспар құрып, нәтижеге жауап береді. Бұл оқушыларды дербестікке, ұйымшылдыққа және нақты нәтижеге жұмыс істеуге үйретеді.
Осы жүйелі жұмыстың нәтижесінде оқушылардың мектеп өміріне қызығушылығы артып, көшбасшылық қасиеттері дамиды, өзіне деген сенімі қалыптасады. Мұғалімдер мен оқушылар арасындағы өзара түсіністік пен сенім нығаяды. Ең бастысы – мектеп қабырғасында адал, жауапты, белсенді азаматтың негізі қаланады.
Қорытындылай келе, мектеп парламенті мен «Адал азамат» бағдарламасының бірлікте жұмыс істеуі – болашақ ұрпақты тәрбиелеудің тиімді жолы деп сеніммен айта аламыз.
Жастар – елдің қозғаушы күші. Егер біз бүгін саналы, білімді, еңбекқор жастарды тәрбиелей алсақ, ертең Қазақстанның болашағы жарқын болары сөзсіз.
Назарларыңызға рахмет!

